b'\n_START_ARTICLE_\nDelta v\n_START_PARAGRAPH_\nDelta v [d\xc3\xa9lta v\xc3\xa9] (dobesedno sprememba hitrosti, tudi karakteristi\xc4\x8dna hitrost orbitalnega manevra), ozna\xc4\x8dena kot \xe2\x88\x86v, je v astrodinamiki in raketodinamiki koli\xc4\x8dina, ki se rabi pri dinamiki poletov vesoljskih plovil, in je mera za potrebni sunek sile, da plovilo izvede manever (spremembo tira), kot je na primer izstrelitev ali pristanek na planetu ali luni, ali orbitalni manever v vesoljskem prostoru. Je skalarna koli\xc4\x8dina in ima enoto hitrosti m\xc2\xb7s\xe2\x81\xbb\xc2\xb9. Rabljena v tem kontekstu se razlikuje od fizikalne spremembe hitrosti plovila._NEWLINE_Kot preprosti zgled je lahko obi\xc4\x8dajna raketa, ki z izgorevanjem goriva dosega potisk. Delta v je sprememba njene hitrosti, ki jo lahko dose\xc5\xbee z izgoretjem svojega celotnega goriva._NEWLINE_Delto v ustvarjajo reakcijski motorji, kot so na primer raketni motorji in je sorazmerna s potiskom na enoto mase in \xc4\x8dasom izgorevanja. Rabi se za dolo\xc4\x8devanje mase raketnega potisnega goriva, ki je potrebno za dani manever prek ena\xc4\x8dbe Ciolkovskega._NEWLINE_Pri mnogokratnih manevrih se delta v se\xc5\xa1teva linearno._NEWLINE_Za medplanetarne odprave se delta v velikokrat izri\xc5\xa1e na konturnem grafu svinjske zarebrnice (porkchop plot), ki prikazuje odvisnost zahtevane delte v za odpravo od datuma izstrelitve.'